На основу члана 70. став 1. тачка 2. Устава Републике Српске и чл. 182. и 186. ст. 1. и 2. Пословника Народне скупштине Републике Српске (''Службени гласник Републике Српске'', број 31/11), а у вези са чланом 34. став 2. Закона о референдуму и грађанској иницијативи (''Службени гласник Републике Српске'', број 42/10), а након разматрања Извјештаја Републичке комисије за спровођење референдума о резултату републичког референдума на питање: ''Да ли подржавате да се 9. јануар обиљежава и слави као Дан Републике Српске?'', Народна скупштина Републике Српске, на Четрнаестој сједници, одржаној 11. октобра 2016. године, донијела је сљедећу

**ОДЛУКУ**

**О КОНСТАТОВАЊУ РЕЗУЛТАТА РЕПУБЛИЧКОГ РЕФЕРЕНДУМА**

I

Народна скупштина Републике Српске након разматрања Извјештаја Републичке комисије за спровођење референдума о резултату републичког референдума на питање: ''Да ли подржавате да се 9. јануар обиљежава и слави као Дан Републике Српске?'', констатује да је од укупно 1.219.399 грађана Републике Српске, који имају бирачко и тиме и гласачко право, по члану 4. Закона о референдуму и грађанској иницијативи, гласало је 680.175 гласача, однсоно 55,78% од укупног броја гласача. Неважећих гласачких листића било је 2.265, а важећих гласачких листића 679.069.

II

Народна скупштина Републике Српске констатује да су на референдумско питање: ''Да ли подржавате да се 9. јануар обиљежава и слави као Дан Републике Српске?'' одговор: ''ДА'' дала 677.771 гласача, односно 99,81% од укупног броја уписаних гласача, а одговор ''НЕ'' дало је 1.298 гласача, односно 0,19% од тог броја.

III

Народна скупштина Републике Српске констатује да је референдум пуноважан у смислу члана 35. став 1. Закона о референдуму и грађанској иницијативи, јер је на њему гласала натполовична већина грашана који имају бирачко/гласачко право и који су уписани у бирачки/гласачки списак те да се на референдуму заокруживањем речи: ''ДА'' изјаснило 677.771 гласача, или 99,81% што чини натполовичну већину укупног броја грађана који имају бирачко/грађанско право и који су уписани у бирачки/гласачки списак.

IV

Народна скупштина Републике Српске такође констатује да је референдумско питање: ''Да ли подржавате да се 9. јануар обиљежава и слави као Дан Републике Српске?'' сходно члану 35. став 2. Закона о референдуму и грађанској иницијативи добило подршку грађана те да је резултат референдума пуноважан.

V

Резултат републичког референдума објавиће се у форми извјештаја у ''Службеном гласнику Републике Српске'', најкасније у року од 30 дана од дана констатовања резултата референдума.

VI

Ова одлука ступа на снагу осмог дана од дана објављивања у ''Службеном гласнику Републике Српске''.

Број: 02/1-021- /16 ПРЕДСЈЕДНИК

Датум:11. октобар 2016. године НАРОДНЕ СКУПШТИНЕ

  ***Недељко Чубриловић***